Sklep Dsp 3/2013
Sodna praksa Vrhovnega sodišča, 2013-04-02

pregled spisa - opravičena korist - načelo javnosti sojenja

Predpostavka za pregled in prepis spisa po drugem odstavku 150. člena ZPP je opravičena korist, ki jo mora na strani predlagatelja sodišče ugotavljati v vsakem konkretnem primeru posebej.

Pritožbi se ugodi in se izpodbijani sklep spremeni tako, da se Zavodu za pokojninsko in invalidsko zavarovanje Slovenije dovoli prepis in vpogled v spis Pd 226/2009.

1. Višje delovno in socialno sodišče v Ljubljani je s sklepom Pdp 55/2013 z dne 14. 1. 2013 zavrnilo zaprosilo Zavoda za pokojninsko in invalidsko zavarovanje Slovenije (Zavod) za prepis in vpogled v spis Delovnega sodišča v Kopru, Oddelek v Novi Gorici Pd 266/2009. Navedlo je, da Zavod ni navedel upravičenega interesa, temveč le, da tožnik v tem sporu pri njem uveljavlja pravico iz invalidskega zavarovanja, zato je podana možnost uveljavljanja regresnega zahtevka zoper delodajalca, ki je v tem sporu tožena stranka.

2. Zoper odločitev Višjega sodišča o zavrnitvi zaprosila Zavod vlaga pravočasno pritožbo. Navaja, da Zavod zahteva povrnitev škode od delodajalca, če je zavarovančeva invalidnost posledica tega, ker niso bili izvedeni ukrepi za varnost in zdravje pri delu ali drugi ukrepi, predpisani ali odrejeni za varnost ljudi (prvi odstavek 191. člena Zakona o pokojninskem in invalidskem zavarovanju; ZPIZ-1). Zaradi poškodb, zadobljenih v delovni nesreči, ki je predmet tega postopka, so bile tožniku priznane pravice iz invalidskega zavarovanja. Z vpogledom v spis bi Zavod lahko ugotovil dejansko stanje in podlago za regresni zahtevek.

4. V obravnavani zadevi je Vrhovno sodišče pristojno za odločanje na podlagi 1. točke 37. člena Zakona o pravdnem postopku (v nadaljevanju ZPP).

5. Pravica drugih oseb do pregleda in prepisa spisa je izraz načela javnosti sojenja, ki je ustavno zajamčena kategorija (24. člen Ustave Republike Slovenije). Pri odločanju o tej pravici se uresničuje načelo splošne javnosti v pravdnem postopku, saj sodišče ne odloča o pravici katere od pravdnih strank. Zato ni mogoče sprejeti stališča, da bi šlo v primeru odločanja o predlogu za pregled in prepis spisa po drugem odstavku 150. člena ZPP le za sklep procesnega vodstva.

6. Zmotno je stališče Višjega sodišča, ki je zavrnilo zaprosilo za pregled spisa z utemeljitvijo, da "ne izkazuje upravičenega interesa". Predpostavka za pregled in prepis spisa po drugem odstavku 150. člena ZPP je namreč opravičena korist, ki jo mora na strani predlagatelja sodišče ugotavljati v vsakem konkretnem primeru posebej.

7. Po presoji Vrhovnega sodišča  je Zavod že s trditvami v zaprosilu in dodatno še v pritožbi, izkazal opravičeno korist, da se seznani z odločitvijo sodišča in s podatki oziroma dokumentacijo v spisu, ki bodo lahko podlaga za uveljavljanje odškodninskega zahtevka do delodajalca, pri katerem je prišlo do  delovne nesreče, na podlagi katere je delavec uveljavljal pravice iz invalidskega zavarovanja pri zavodu.

8. Vrhovno sodišče je zato pritožbi ugodilo in izpodbijani sklep spremenilo tako, da je Zavodu dovolilo pregled in prepis sodnega spisa (3. točka 365. člena ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.